Rīgā

30.08.2021.

Nr. 35/08-21

**Vides aizsardzības un reģionālās attīstības ministrijai**

Peldu iela 25, Rīga, LV-1494

e-pasts: pasts@varam.gov.lv

***Par grozījumiem Ministru kabineta 2016. gada 13. decembra noteikumos Nr. 788 (VSS-824)***

Biedrība „LATVIJAS ATKRITUMU SAIMNIECĪBAS UZŅĒMUMU ASOCIĀCIJA”, reģistrācijas Nr. 40008013925, turpmāk – **LASUA**, ir iepazinusies ar precizēto Ministru kabineta noteikumu projektu „Grozījumi Ministru kabineta 2016. gada 13. decembra noteikumos Nr. 788 „Noteikumi par atkritumu savākšanas un šķirošanas vietām”” (VSS‑824), turpmāk ‑ **Projekts**, un izsaka turpmāk norādītos iebildumus par to.

**[1]** Projekta 6. punkts paredz izteikt jaunā redakcijā Ministru kabineta 2016. gada 13. decembra noteikumu Nr. 788 “Noteikumi par atkritumu savākšanas un šķirošanas vietām”, turpmāk – **Noteikumi Nr. 788**, 10. punktu, kas cita starpā paredzētu, ka minimālais pieļaujamais bioloģisko atkritumu, izņemot dārzu un parku atkritumus, izvešanas biežums atkritumu savākšanas un šķirošanas vietās ir ne retāk kā trijās dienās vasaras periodā un reizi nedēļā ziemas periodā.

 LASUA ieskatā, Projektā paredzētais bioloģisko atkritumu, turpmāk – **BA**, izvešanas biežums nav ne ekonomiski, ne racionāli pamatots. LASUA atbalsta Projektā paredzēto, ka attiecībā uz individuālajām dzīvojamajām mājām un viensētām BA izvešanas biežums tiek noteikts atbilstoši līgumā par atkritumu apsaimniekošanu, kas noslēgts starp atkritumu radītāju un sadzīves atkritumu apsaimniekotāju (bet ne retāk kā sadzīves atkritumu izvešanas biežums), tomēr nav saprotama Projektā paredzētā kārtība attiecībā uz daudzdzīvokļu dzīvojamo māju iedzīvotāju BA izvešanas biežumu. Proti, Projekta 6. punktā cita starpā paredzēts Noteikumu Nr. 788 10.1.1.1. un 10.2.1. apakšpunktā noteikt, ka savākšanas punktā, laukumā un šķirošanas un pārkraušanas stacijā BA, izņemot dārzu un parku atkritumus, izved ne retāk kā reizi trijās dienās vasaras periodā (aprīlī, maijā, jūnijā, jūlijā, augustā un septembrī) un reizi nedēļā ziemas periodā (janvārī, februārī, martā, oktobrī, novembrī un decembrī).

 Atkritumu apsaimniekošanas likuma, turpmāk – **AAL**, 8. panta pirmās daļas 3. punktā noteikts, ka pašvaldība izdod saistošos noteikumus par sadzīves atkritumu apsaimniekošanu savā administratīvajā teritorijā, nosakot šīs teritorijas dalījumu sadzīves atkritumu apsaimniekošanas zonās, prasības atkritumu savākšanai, arī minimālajam sadzīves atkritumu savākšanas biežumam, pārvadāšanai, pārkraušanai, šķirošanai un uzglabāšanai, prasības liela izmēra atkritumu, sadzīvē radušos bīstamo

atkritumu un mājsaimniecībās radīto būvniecības atkritumu apsaimniekošanai, un kārtību, kādā veicami maksājumi par atkritumu apsaimniekošanu.

 AAL 1. panta 3. punktā noteikts, ka sadzīves atkritumi ir nešķiroti atkritumi un dalīti savākti atkritumi no mājsaimniecībām, tai skaitā papīrs un kartons, stikls, metāli, plastmasa, bioloģiskie atkritumi, koksne, tekstilmateriāli, iepakojums, elektrisko un elektronisko iekārtu atkritumi, bateriju un akumulatoru atkritumi, liela izmēra atkritumi, tostarp matrači un mēbeles, kā arī nešķiroti atkritumi un no citiem avotiem dalīti savākti atkritumi, kuru īpašības un sastāvs ir līdzīgs atkritumiem no mājsaimniecībām. Par sadzīves atkritumiem neuzskata atkritumus no ražošanas, lauksaimniecības, mežsaimniecības, zivsaimniecības, septiskajām tvertnēm un notekūdeņu kanalizācijas tīkla un attīrīšanas, tai skaitā notekūdeņu dūņas, nolietotus transportlīdzekļus vai būvdarbos un būvju nojaukšanas procesā radušos atkritumus.

Ievērojot iepriekš minēto, nav šaubu, ka BA, ja vien tie nav radušies ražošanas procesā, ir sadzīves atkritumi un, pamatojoties uz AAL 8. panta pirmo daļu, sadzīves atkritumu, tajā skaitā BA savākšanas un izvešanas biežuma noteikšana ir attiecīgās pašvaldības kompetencē.

 Princips *lex superior derogat legi inferiori*, kas cita starpā ir nostiprināts arī Administratīvā procesa likuma 15. panta sestajā daļā, nosaka, ka, ja konstatē pretrunu starp dažāda juridiskā spēka tiesību normām, piemēro to tiesību normu, kurai ir augstāks juridiskais spēks.

 Ņemot vērā tiesību normu hierarhiju, LASUA ieskatā, Projektā, nosakot minimālo BA izvešanas biežumu, netiktu ievērota augstāka juridiskā spēka, proti, AAL, norma, kas deleģē tieši pašvaldībām būt tām, kuras ar saistošajiem noteikumiem nosaka prasības sadzīves atkritumu savākšanai, tajā skaitā minimālo BA savākšanas biežumu. Līdz ar to, gadījumā, ja arī Projektā tiktu ietverts un apstiprināts BA minimālais izvešanas biežums, ievērojot iepriekš minēto, varētu tikt radīta situācija, ka Noteikumu Nr. 788 10. punkta nosacījumi neatbilst AAL 8. panta pirmās daļas 3. punktam, un tiesību normu kolīzijas gadījumā tiktu piemērots AAL regulējums, jo tas ir ar augstāku juridisko spēku nekā Noteikumi Nr. 788.

 Tāpat, vērtējot Noteikumu Nr. 788 izdošanas pamatojumu, secināms, ka Noteikumi Nr. 788 ir izdoti saskaņā ar AAL 6. panta 5. punktu, kas nosaka, ka Ministru kabinets nosaka atkritumu savākšanas un šķirošanas vietu veidus, prasības atkritumu savākšanas un šķirošanas vietu, kā arī bioloģiski noārdāmo atkritumu kompostēšanas vietu ierīkošanai un apsaimniekošanai. Lai arī pirmšķietami varētu uzskatīt, ka ar vārdu “apsaimniekošana” Ministru kabinetam ir dots deleģējums noteikt arī sadzīves atkritumu izvešanas biežumu, tomēr, piemērojot sistēmisko interpretācijas metodi, un vērtējot to kopsakarā, piemēram, ar AAL 8. panta pirmo daļu, secināms, ka likumdevēja mērķis bija paredzēt nevis Ministru kabinetam, bet gan pašvaldībām piešķirt deleģējumu noteikt sadzīves atkritumu minimālo izvešanas biežumu.

 Vienlaikus jānorāda, ka Eiropas Vides aģentūra (*European Environment Agency*) ziņojumā Nr. 04/2020 “*Bio‑waste in Europe – turning challenges into opportunities*” ir norādījusi, ka atsevišķa BA savākšanas sistēma saistās ar ieguldījumiem, tomēr kopumā šādas sistēmas ieviešana parasti ir vērtējama pozitīva. Minētās sistēmas faktiskās izmaksas ir atkarīgas no daudziem faktoriem, tajā skaitā no atkritumu savākšanas sistēmas modeļa, iedzīvotāju blīvuma, BA savākšanas biežuma un laika

 apstākļiem.[[1]](#footnote-1) Līdz ar to, secināms, ka atkritumu apsaimniekošanas izmaksas ir saistītas ar daudz un dažādiem elementiem un nebūtu korekti uz visu Latvijas Republikā esošo BA apsaimniekošanas sistēmu attiecināt vienādus BA izvešanas biežumus. Nav šaubu, ka, nosakot BA savākšanas biežumu, ir jāņem vērā un jānodrošina atbilstoši sanitārie apstākļi, tomēr ne no Projekta, ne no Projekta anotācijas nav saprotama un pamatota nostāja, kādēļ būtu jāpiemēro tieši Projektā paredzētais BA izvešanas biežums, ņemot vērā faktu, ka tas viennozīmīgi var radīt nepamatotu un nevajadzīgu atkritumu apsaimniekošanas maksas paaugstināšanos. Jau šobrīd pašvaldības savos saistošajos noteikumos par atkritumu apsaimniekošanu nosaka minimālo sadzīves atkritumu izvešanas biežumu, ņemot vērā, piemēram, iedzīvotāju blīvumu un konkrētās pašvaldības iedzīvotāju paradumus, kā arī sanitāro apstākļu prasības, lai sadzīves atkritumu izvešanas biežums neradītu draudus cilvēku un dzīvnieku veselībai un drošībai. Līdz ar to, LASUA ieskatā, nav nekāda racionāla pamatojuma, lai pieņemtu, ka gadījumā, ja pašvaldība noteiktu BA izvešanas biežumu, iepriekš izklāstītie apstākļi netiktu ņemti vērā. Ikviena pašvaldība ir tendēta uz tīras un sakārtotas vides izveidošanu un uzturēšanu savā administratīvajā teritorijā, tajā pašā laikā cenšoties to panākt ar pēc iespējas efektīvākiem un ekonomiski pamatotākiem risinājumiem, tādēļ arī pašvaldībām ir dots deleģējums noteikt atkritumu izvešanas biežumu, jo tās kopā ar izvēlēto atkritumu apsaimniekotāju spēj noteikt un piemērot pašu labāko risinājumu, lai tiktu ievērotas gan vides aizsardzības, gan cilvēku veselības, drošības un ekonomiskās intereses.

Ievērojot iepriekš minēto, LASUA ieskatā, pamatojoties uz AAL 8. panta pirmās daļas 3. punktu, sadzīves atkritumu, tajā skaitā BA savākšanas un izvešanas biežuma noteikšana ir attiecīgās pašvaldības kompetencē, kā rezultātā **LASUA iebilst pret Projektā paredzēto ieceri Noteikumos Nr. 788 paredzēt BA minimālo izvēšanas biežumu**. **LASUA ierosina Projektā paredzēt, ka ikviena BA, kas uzskatāmi par sadzīves atkritumiem, savākšanas un izvešanas biežums tiek noteikts atbilstoši līgumā par atkritumu apsaimniekošanu, kas noslēgts starp atkritumu radītāju un sadzīves atkritumu apsaimniekotāju, kuru normatīvajos aktos par atkritumu apsaimniekošanu noteiktajā kārtībā izvēlējusies pašvaldība, noteiktajam atkritumu izvešanas biežumam, taču tas nedrīkst būt mazāks par sadzīves atkritumu izvešanas biežumu**.

**[2]** Projekta 16. punktā paredzēts izteikt jaunā redakcijā Noteikumu Nr. 788 37. punktu, paredzot, ka bioloģiski noārdāmo atkritumu kompostēšanas laukuma apsaimniekotājs nodrošina bioloģiski noārdāmo atkritumu kompostēšanas laukuma apsaimniekošanu atbilstoši spēkā esošai atkritumu apsaimniekošanas atļaujai vai atļaujai A vai B kategorijas piesārņojošas darbības veikšanai, kā arī nodrošina, ka bioloģiski noārdāmo atkritumu kompostēšanas laukumā pieņem atkritumus, kuri ir norādīti atkritumu apsaimniekošanas atļaujā vai atļaujā A vai B kategorijas piesārņojošas darbības veikšanai.

LASUA ieskatā, ņemot vērā faktu, ka Noteikumu Nr. 788 37. punkts nosaka vispārīgu pienākumu ievērot no cita normatīvā akta izrietošu pienākumu, **Noteikumu Nr. 788 37. punkts būtu svītrojams**, jo nav šaubu, ka apsaimniekojot jebkāda veida

atkritumus, tajā skaitā BA, ir jāievēro spēkā esošo normatīvo aktu prasībām un atkritumu apsaimniekošanās atļaujā noteiktais.

**[3]** Papildu LASUA vērš uzmanību, ka AAL tiek lietotstermins “bioloģiskie atkritumi” nevis Projektā un Noteikumos Nr. 788 lietotais termins “bioloģiski noārdāmie atkritumi”. Līdz ar to, lai veidotu vienotu terminoloģiju normatīvajos aktos, kā arī, ņemot vērā, ka Noteikumi Nr. 788 ir izdoti saskaņā ar AAL, **LASUA ierosina Projektā paredzēt, ka termins “bioloģiski noārdāmie atkritumi” tiek aizstāts ar terminu “bioloģiskie atkritumi”**.

Aicinām ņemt vērā šajā vēstulē minētos LASUA iebildumus un ieteikumus. Vienlaikus darām zināmu, ka šajā vēstulē pausto papildinājumu apjoms nav izsmeļošs un tas var tikt papildināts Projekta turpmākās saskaņošanas procesā.

Ar cieņu

Izpilddirekcijas vadītājs,

Valdes loceklis Armands Nikolajevs

*Dokuments parakstīts ar drošu elektronisko parakstu un satur laika zīmogu*

1. *European Environment Agency, Report No 04/2020 “Bio‑waste in Europe – turning challenges into opportunities”, Luxembourg: Publications Office of the European Union, 2020, page 17* [↑](#footnote-ref-1)